Mere end 2000 publikummer havde fundet vej til bakkerne søndag eftermiddag. De mange mennesker fik en fin oplevelse. En af dem, der var afsted for første gang, var Marianne Rottbøll Sederberg fra Charlottenlund. - Det har været en utrolig oplevelse. Jeg kommer helt sikkert igen, siger Marianne Rottbøll Sederberg. Det var ellers bekymrede arrangører, der stillede op i silende regnvejr lørdag. - Det er fint vejr og det strømmer ind med folk. Der er fyldt op overalt, så det er rigtigt fint, siger Søren Steen Nielsen arrangør bag Opera i Rebild. Også borgmester Leon Sebbelin fra Rebild Kommune var en tilfreds mand. - Det er en understregning af, at det er en kommune, hvor der er et rigt kulturliv, så det spiller rigtig godt sammen med de aktiviteter, vi har i forvejen, siger Leon Sebbelin, Borgmester i Rebild Kommune.

Opsummering:
I Rebild var der fyldt godt op, da eftermiddagen bød på opera i grønne omgivelser og høj solskin.